Amasomo – 23rd May 2018
WIIKI 7 MU BW’OMWAKA (II) OLWOKUSATU (23RD MAY 2018)
OLUYIMBA OLW’AMAYINGIRA Zab. 12, 6
Nneesiga mu kisa kyo, ayi Mukama, omutima gwange gujaganya olw’okunnyamba. Nnyimbire Omukama ampadde ebirungi.
ESSOMO I
Obulamu bwammwe buli butya? Kale nno: mugambanga nti Bw’anaayagala.
Bye tusoma mu bbaluwa eya Yakobo Omutume (4, 13 – 17)
Abooluganda, kale mmwe abagamba nti: Leero oba jjo tuligenda mu kibuga kiri, tulimalayo na mwaka mulamba ne tusuubula ne twefunirayo amagoba; sso nga timumanyi na kiribeerawo jjo; mulinga omukka obukka ogulabika akabanga kati, ne guggwaawo. Sso mwandigambye nti: omukama bw’aliba ayagadde; oba nti: Bwe tuliba abalamu, tulikola kino oba kiri. Laba kati mwepanka, mwetenda; okwepankiriza okwo kwonna kuba kubi. Buli yenna amanyi nti: Kino kirungi n’atakikola, akola bubi. Ebyo Omukama y’abyogera.
OLUYIMBA OLW’OKWEBUULIRIRA: Zab 48, 2 – 3. 6 – 7. 8 – 10. 11
EKIDDIBWAMU: Beesiimye abaavu mu mwoyo, kubanga be bannyini bwakabaka bwa Katonda.
Amawanga mwenna muwulire bino: Mubitegere amatu mwenna abali ku nkulungo y’ensi. *Abatali ba kitiibwa mu buzaale wamu era n’abakungu, mu ngeri emu: omugagga n’omwavu. Ekidd.
Lwaki nnanditidde mu nnaku embi ng’obubi bw’abanteega bunneebunguludde? *Abeesiga ebintu byabwe ne beetendera mu nnamunkunkumbo w’obugagga bwabwe. Ekidd.
Anti mpaamu alyerokola, aliwa Katonda ennunuza ye. *Anti aliraba abagezi nga bafa, omusiru n’omugwagwa nabo nga bafa kimu, obugagga bwabwe ne babulekera abagwiira. Ekidd.
Anti omuntu talisigala mu bugagga ennaku zonna. *Afaanana ebisolo ebizikirira. Ekidd.
OKWANIRIZA EVANJIRI
Alleluya. Nsuubira mu Mukama, omwoyo gwange gusuubira mu kigambo kye. Alleluya.
EVANJIRI
Atabawakanya, oyo aba munnammwe.
Ebigambo by’Evanjiri ya Mukama waffe Yezu Kristu ebivudde mu Marko. (9, 38 – 40)
Mu budde buli, Yoanna n’ayanukula n’agamba nti: Muyigiriza, twalaba omuntu ng’agoba amasitaani mu linnya lyo, sso nga tayita naffe, ne tumugaana! Yezu n’agamba nti: Muleke kumuziyiza; kubanga tiwali akola byamagero mu linnya lyange ate amangu ago n’asobola okunjogerako obubi. Kubanga atatuwakanya oyo aba munnaffe. Ebyo Omukama y’abyogera.
eng_Latn lug_Latn lug_Latn lug_Latn tpi_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn kin_Latn lug_Latn lug_Latn lug_Latn